మేరీ కెన్నర్

మేరీ బీట్రైస్ డేవిడ్సన్ కెన్నర్ (ఆంగ్లం: Mary Beatrice Davidson Kenner; 1912 మే 17 - 2006 జనవరి 13), ఒక అమెరికన్ ఆవిష్కర్త, ఆమె సర్దుబాటు చేయగల శానిటరీ బెల్ట్ (బహిష్టు ప్యాడ్) అభివృద్ధికి ప్రసిద్ధి చెందింది. ఆమె మొత్తం ఐదు పేటెంట్లను అందుకున్నది, ఇందులో వాకింగ్ ఫ్రేమ్ (వాకర్), బాత్రూమ్ టిష్యూ డిస్పెన్సర్ కోసం క్యారియర్ అటాచ్మెంట్ మొదలైనవి ఉన్నాయి.

 ప్రారంభ జీవితం 
మేరీ కెన్నర్ నార్త్ కరోలినాలోని మన్రోలో జన్మించింది, ఆమె ఆవిష్కర్తల కుటుంబం నుండి వచ్చింది. ఆవిష్కరణలపై ఆమెకు ఆసక్తి కలగడానికి కారణం తన తండ్రి సిడ్నీ నథానియల్ డేవిడ్సన్ (జూన్ 1890 - నవంబరు 1958). ఆయన సూట్‌కేసుల్లో సరిపోయే క్లోథింగ్ ప్రెస్‌ (ఇస్త్రీ పెట్టె)కు పేటెంట్ పొందాడు. అలాగే ఆయన రైళ్లకు విండో వాషర్‌కు, అంబులెన్స్‌లో వినియోగించేలా చక్రాలతో కూడిన స్ట్రెచర్‌ను కనుగొన్నాడు. ఆమె తాత రైళ్ల కోసం లైట్ సిగ్నల్‌ను కనుగొన్నాడు, అయితే ఈ ఆవిష్కరణను అతని నుండి ఒక శ్వేతజాతీయుడు దొంగిలించాడు. ఆమె సోదరి, మిల్డ్రెడ్ డేవిడ్సన్ ఆస్టిన్ స్మిత్ (1916–1993), బోర్డు గేమ్‌లను కనిపెట్టి, పేటెంట్ పొంది, వాణిజ్యపరంగా విక్రయించింది.Sluby, Patricia C. "BLACK WOMEN AND INVENTIONS." Women's History Network News, no. 37, 1993, pp. 4.  

కెన్నర్, ఆమె కుటుంబం 1924లో వాషింగ్టన్, డి. సి. కి తరలివెళ్ళింది. ఆమె 1931లో డన్బార్ ఉన్నత పాఠశాల నుండి పట్టభద్రురాలయింది. ఆ తరువాత, ఆమె హోవార్డ్ విశ్వవిద్యాలయంలో చేరింది, అయితే ఆర్థిక ఇబ్బందుల కారణంగా చదువు పూర్తి చేయలేకపోయింది. కెన్నర్ ఏ కళాశాల డిగ్రీ, వృత్తిపరమైన శిక్షణ పొందలేదు.
 ఆవిష్కరణలు 
మేరీ కెన్నర్ ఆరు సంవత్సరాల వయస్సులో స్వీయ-నూనె కీలు (self-oiling hinge) అభివృద్ధి చేయడానికి ప్రయత్నిడం ద్వారా ఆమెలో ఉన్న ఆసక్తి కనబరిచింది. ఆమె 1954లో సర్దుబాటు చేయగల శానిటరీ బెల్ట్ ఆవిష్కరణ కోసం పేటెంట్ దరఖాస్తును పూర్తి చేసింది, పేటెంట్ 1956లో మంజూరు చేయబడింది. అయితే, ఆమె ఆవిష్కరణపై మొదట ఆసక్తి చూపిన సంస్థ, సోన్-నాప్-ప్యాక్ కంపెనీ, ఆమె ఆఫ్రికన్ అమెరికన్ అని తెలిసిన తర్వాత దానిని తిరస్కరించింది. ఆమె శానిటరీ బెల్ట్ నుండి ఎటువంటి డబ్బు సంపాదించలేదు, ఎందుకంటే ఆమె పేటెంట్ గడువు ముగిసి పబ్లిక్ డొమైన్ గా మారింది. ఆ తరువాత, ఆమె తేమ నిరోధక పాకెట్ తో కూడిన శానిటరీ బెల్ట్ ను సైతం కనుగొన్నది.

1956, 1987ల మధ్య ఆమె తన గృహ, వ్యక్తిగత వస్తువుల సృష్టికి మొత్తం ఐదు పేటెంట్లను అందుకుంది, దీంతో ఒక నల్లజాతి మహిళ అత్యధిక సంఖ్యలో పేటెంట్లు కలిగినదిగా గుర్తింపు పొందింది. ఆమె టాయిలెట్ టిష్యూ హోల్డర్ పై పేటెంట్ ను తన సోదరి మిల్డ్రెడ్ డేవిడ్సన్ తో పంచుకుంది. షవర్, బాత్ టబ్ గోడపై అమర్చగలిగే బ్యాక్ వాషర్ పై కూడా ఆమెకు పేటెంట్ ఉంది. దీనిని బ్యాక్‌వాష్ (Backwash) అని కూడా పిలుస్తారు.Buck, K. (2017, Mar 02). Black female inventors and scientists. Los Angeles Sentinel ఈ ఆవిష్కరణ 1987 లో పేటెంట్ చేయబడింది, ఈ పేటెంట్ సంఖ్య 4696068. మిల్డ్రెడ్ మల్టిపుల్ స్ల్కిరోసిస్ (ఎం.ఎస్) అభివృద్ధి చేసిన తరువాత, ఆమె 1959లో వాకర్ కోసం క్యారియర్ అటాచ్మెంట్ కు పేటెంట్ కూడా పొందింది.

 వ్యక్తిగత జీవితం 
మేరీ కెన్నర్ ఒక పూల వ్యాపారి. వాషింగ్టన్ మెట్రోపాలిటన్ ప్రాంతంలో ఓ నాలుగు చిన్న పూల దుకాణాలను కలిగి ఉన్నది. ఆర్థిక ఇబ్బందుల కారణంగా కళాశాల చదువు నుండి తప్పుకున్న తరువాత ఆమె 23 సంవత్సరాల పాటు ఈ వ్యాపారాన్ని నిర్వహించింది.  రెండవ ప్రపంచ యుద్ధం సమయంలో, మేరీ ఫెడరల్ ప్రభుత్వంలో ఉద్యోగం సంపాదించింది. ఆ క్రమంలో ఆమె ఒక సైనికుడితో ప్రేమలో పడి 1945లో వివాహం చేసుకుంది. అయితే, వారు 1950లో విడాకులు తీసుకున్నారు. 1951లో కెన్నర్ ప్రఖ్యాత హెవీవెయిట్ బాక్సర్ జేమ్స్ "జబ్బో" కెన్నర్ ను వివాహం చేసుకున్నది. ఈ జంట ఐదుగురు అబ్బాయిలను దత్తత తీసుకున్నది.
 మూలాలు 

వర్గం:2006 మరణాలు
వర్గం:1912 జననాలు